kardosdrur/scandi-wiki huggingface dataset:
Bykamp

Bykamp er moderne krigsførelse i bebyggede områder. Som tommelfingeregel kan man sige at kamp om byer før det 20. århundrede bedre kan betegnes som belejring end som bykamp.

Bykamp adskiller sig betydeligt fra konventionelle kamphandlinger, både på det operationelle og det taktiske niveau. En komplicerende faktor i byer er, at der typisk er store koncentrationer af civile. De kan være svære at adskille fra fjenden, hvis denne består af militser eller andre irregulære tropper. For den enkelte soldat er situationen svær, fordi slagmarken er tredimensionel, og har begrænset udsyn og begrænsede skudfelter. Forsvarere har fremragende dækning i bygninger, og det er nemt at placere lureminer. Snigskytter kan også være et yderligere faremoment.

Bykamp i nyere historie 

Det 20. århundredes mest kendte slag i bebyggede områder:

 Slaget om Stalingrad (1942-1943) – Vendepunktet i 2. verdenskrig, sovjetiske tropper slog de tyske tropper tilbage i byen Stalingrad ved floden Volga.
 Slaget om Berlin (1945) – Russiske tropper indtog Berlin under blodige kampe.
 Slaget om Hue (1968) – Del af Vietnamkrigen. Amerikanske marinesoldater ryddede byen Hue for nordvietnamesiske tropper.
 Belejringen af Sarajevo (1992-1995) – Sarajevo blev belejret og beskudt kraftigt af serbiske tropper.
 Slaget i Mogadishu (1993) – En fredsbevarende mission, Operation Restore Hope, udviklede sig til voldsomme kampe mellem somaliske militser og amerikanske specialstyrker.
 Slaget om Fallujah (2004) – Del af Irakkrigen. Amerikanske marinesoldater ryddede byen Fallujah for oprørere.

Betegnelser 
 Bykamp bruges af det danske militær.
 MOUT (Military Operations on Urban Terrain) bruges af det amerikanske forsvar.
 FIBUA (Fighting in Built Up Areas) bruges af det britiske militær.
 CQB (Close Quarters Battle) bruges af det amerikanske militær om teknikker til rydning af bygninger.

Se også 
Gadekamp - kamp mellem f.eks. politi og autonome

Eksterne henvisninger 
 Dansk side der beskriver bykamp 

Militær
Sparkær

Sparkær (tidligere Sparkjær) er en lille by i Midtjylland med , beliggende i Nørre Borris Sogn, godt 15 kilometer vest for regionshovedbyen Viborg. Byen ligger i Viborg Kommune og hører til Region Midtjylland.

Sparkær er tidligere stationsby ved Langå-Struer-banen. Stationen genåbnede 11. december 2022 og betjenes af Arrivas tog på strækningen Aarhus-Struer. I byen ligger plejehjemmet Nordstjernen.

Indtil 1970 var Sparkær hovedby i Tårup-Kvols-Nørre Borris Kommune i Fjends Herred. I 1970 blev kommunen delt. Tårup og Kvols kom til Gl. Viborg Kommune, mens Nørre Borris (med Sparkær) kom til Fjends Kommune.

Historie 
Sparkjær landsby bestod i 1682 af 4 gårde og 2 huse uden jord. Det samlede dyrkede areal udgjorde 268,0 tønder land skyldsat til 24,42 tønder hartkorn. Dyrkningsformen var græsmarksbrug med tægter.

Omkring århundredeskiftet omtales byen således: "Sparkjær med Skole, Forsamlingshus (opf. 1892), Andelsmejeri, Mølle, Bageri, Tørvefabrik".

Noter

Litteratur 
 Karl-Erik Frandsen: Vang og tægt. Studier over dyrkningssystemer og agrarstrukturer i Danmarks landsbyer 1682-83 (Bygd 1983), 
 Henrik Pedersen: De danske Landbrug fremstillet paa Grundlag af Forarbejderne til Christian V.s Matrikel 1688. Udgivet efter hans Død paa Bekostning af Carlsbergfondet (København MCMXXVIII; Reprotryk for Landbohistorisk Selskab, København 1975), 

Byer i Viborg Kommune
Takt (musik)

En takt er i en komposition en del af værket bestående af et antal grundslag bestemt af taktarten. Kan også defineres som en sammenfatning af noderne til grupper af samme tidsmæssige udstrækning.

Typer af takter 
Eksempler på taktarter kan være to fjerdedele eller tre ottendedele. En takt i en komposition, der går i to fjerdedele, består således af toner og pauser sammenlagt svarende til to fjerdedele. Taktarten er ikke bare en tilfældig inddeling, men angiver, hvilken betoning der benyttes. Der findes lige og skæve taktarter. De to førnævnte taktarter er lige, da der ikke er forskellige fortolkninger af betoningen, hvorimod en taktart som fem fjerdedele er skæv. Her kan man både inddele i 3 plus 2 og 2 plus 3. Hvor betoningen altså ligger på hhv. første og fjerde slag og første og tredje slag. Et kendt eksempel er Højt på en gren en krage som er af 3 plus 2-typen.

I starten af et stykke musik kan der være en optakt. Dette er en del af en takt, der bruges for ikke at starte lige på et betonet slag. Et eksempel kan være På loftet sidder nissen. Her ligger trykket på Lof og på er således en optakt. På noder starter sangen med en ottendedel af en takt og i slutningen er den sidste takt kortere svarende til startens forlængelse.

Mange sange har samme taktart fra start til slut, men det er også meget brugt især i den nyere klassiske musik at have skiftende taktarter ét eller mange steder i en komposition.

Anvendelse 
Opdelingen i takter er meget anvendeligt især i større værker, og til brug ved sammenspil. Her kan man anvende takterne til at være enige om, hvor man starter, mens man øver sig. Takterne er meget nødvendige i for eksempel symfoniorkestre, hvor man følger en dirigent. Der er inden for direktionen faste universelle regler for, hvordan der dirigeres i forskellige taktarter. Dermed kan musikkerne alle følge præcis hvor i stykket, musikken er nået.

I visse nyere stykker, især solokompositioner, bliver taktinddelingen ophævet i nogle afsnit eller hele kompositioner. Dette skyldes den meget flydende og kaotiske karakter, der nogle gange stræbes efter.

Historie 
I den ældste musik var musikken ikke inddelt i takter, men efter man begyndte at skrive musikken ned, og musikkens karakter også ændrede sig, inddelte man i takter. Takterne blev først brugt regelmæssigt i 1600-tallet. Nogle af de ældste salmer, vi stadig synger, har skiftende taktarter. Et meget markant eksempel er En rose så jeg skyde, som for mange (af den grund) er svær at synge.

Se også 
 Rytme

Rytme
Aga Khan 4.

Karīm al-Ḥussaynī Āgā Khān IV (arabisk: سمو الأمیر شاہ کریم الحسیني آغا خان الرابع), født 13. december 1936 i Geneve, er siden 1957 imam for nizari-ismailitterne. Ifølge ismaelitterne nedstammer han i 49. generation fra profeten Muhammed. Aga Khan IV er britisk statsborger og modtog i 1978 FN's menneskerettighedspris.

Aga Khan IV er søn af Aly Khan og Tajudowlah, født Joan, datter af den tredje baron Churston og tidligere gift med Loel Guinness. Hans forældre blev skilt og faderen giftede sig med Rita Hayworth og moderen med avismagnaten Seymour Berry, Viscount Camrose. Aga Khan IV har persisk, italiensk og britisk afstamning.

Han fik sin første uddannelse af Mustafa Kamil, og senere studerede han bl.a. på Harvard University.

Da farfaderen døde, blev Aga Khan IV hans efterfølger som imam til trods for at både hans far og farbroder stadig var i live.

Han har markeret sig som en fremtrædende filantrop og har grundlagt Aga Khan Development Network og The Institute of Ismaili Studies.

Han ejer Frankrigs største stutteri og hans heste vandt det prestigefulde engelske Epsom Derby tre gange i 1980'erne og igen i 2000 og 2016.  Hans ryttere bærer grøn trøje med røde epauletter og grøn hjelm.

Aga Khan IV har to ægteskaber bag sig; med sin første hustru Salimah har han tre børn. Han er separeret fra sin anden hustru, med hvem han har en søn.

Eksterne henvisninger 
 Aga Khan Development Network 
 Aga Khan Studs
  The Institute of Ismaili Studies 

Imamer
Prismodtagere
Personer fra Genève
Poul Anker Bech

Poul Anker Bech (13. april 1942 – 7. oktober 2009) var en dansk billedkunstner.

Uddannelse 

Han begyndte at male i 1960'erne og studerede på Det jyske Kunstakademi i Århus  1966-67. Han blev cand. mag. i historie og kunsthistorie fra Aarhus Universitet i 1973 og blev gymnasielærer. I 1988 opsagde han sit job og blev billedkunstner på fuld tid.

Maleren 

Han malede hverdagsskildringer, der inddrog beskueren i billedets afgrænsede rum, inden- eller udendørs. De gådefulde motiver, som ofte indeholder ironiske eller surrealistiske elementer, er som regel uden facit. 

Han har selv udtalt, at han gerne vil have, at det er malerier man husker, uden egentlig at finde ud af hvad meningen var. 

Noget meget interessant i hans motiver er tidsfornemmelsen, som opstår, når vi oplever det store sus af eksistens i rum og tid. Vi ser os selv i det store perspektiv, som det lille fnug mellem før og efter. 

Fornemmelsen må uvægerligt få et strejf af vemod, fordi vi må erkende al tings flygtighed og vores egen kortvarige eksistens.

Men hos Poul Anker Bech findes også en sans for det store i det små – tilsat en god portion underspillet vendsysselsk humor. Humor fordi vi umuligt kan tage vores egen selvhøjtidelighed alvorligt.

Han har modtaget Statens Kunstfonds 3-årige stipendium og senere den livsvarige ydelse, samt legater fra Zac. Jacobsen, Frederik Sødring, Henry Heerup, Vilhelm Pacht, Jyllands-Posten, Kaj K. Nørkjær og den Nordjyske Kulturpris.

Poul Anker Bech var medlem af Kunstnersammenslutningen Corner.

De vigtigste udstillinger af nyere dato 

 2000 – Retrospektiv, Vendsyssel Kunstmuseum og Kunstbygningen_i_Vrå. Senere vist på Vejle Kunstmuseum.
 2004 – På Kanten, Randers Kunstmuseum. Senere vist på Nivaagaards Malerisamling.
 2005 – Himmelsæk, Galleri Asbæk, København og Galleri Franz-Pedersen, Horsens.
 2009 – Art Amsterdam, Separatudstilling med 20 værker gennem Galleri Franz Pedersen, Horsens.

Vigtigste litteratur 
 Poul Anker Bech, en monografi af Poul Anker Bech af Inge Mørch Jensen. Vendsyssel Kunstmuseum 2000.
 Anekdoter, skæverter og perler med tekst af Niels Rokkedal. Vendsyssel Kunstmuseum 2003.
 Virkeligheden sat i scene, af Birger Raben-Skov. Fr. G. Knudtzons Bogtrykkeri 2003.
 På Kanten, I virkeligheden – hverdag, eksistens og maleri af Nils Ohrt. Randers Kunstmuseum 2004.
 Himmelsæk, Denne higen og længsel over for det uendelige rum interview af Biger Raben-Skov. Galleri Asbæk og Franz-Pedersen 2005.
 Fra baglokalet hos Poul Anker Bech, af Poul Blak Hovedland 2008
 Det tabte land, Poul Anker Bechs billedverden, af Finn Terman Frederiksen Randers Kunstmuseums Forlag 2010
 "Poul Anker Bechs Vendsyssel", af Anne Lie Stokbro 2011.

Eksterne henvisninger 
 
 Poul Anker Bechs hjemmeside
 Randers Kunstmuseum
 Corner
 Galleri Beck

Reference 

Malere fra Danmark
Kunstnere fra Danmark
Kunstnere på finansloven (afdøde)
Magistre fra Danmark
Gymnasielærere fra Danmark
Personer i Kraks Blå Bog (afdøde)
Højt på en gren en krage

"Højt på en gren en krage" er en dansk børnesang. Teksten er oversat fra tysk af Johan Ludvig Heiberg. Melodien er en tysk folkemelodi (Auf einem baum ein kuckuck). Sangen er et godt eksempel på en sang, der går i den relativt usædvanlige taktart fem fjerdedele, som næsten ingen almenkendte sange.

Fra sangens tekst tog den danskfødte tryllekunstner Harry August Jansen frasen "Sim Sala Bim", som blev hans varemærke på scenen.

Indhold 
Handlingen i sangen er ret begrænset til en krage, der sidder i et træ og bliver skudt ned af en jæger, hvilket den dør af. Der ligger en sympati med kragen i sangen, hvis melodi dog ikke gør sangen videre seriøs. Sangen kan have til hensigt at fremme børns dyrevenlighed.

Sangens opbygning 
Sangen er opbygget i fire strofer, der hver består af tre vers: én linje med versets indhold, en omkvædslignende linje med remsen "sim saladim bamba saladu saladim" og gentagelse af den første linje plus ét ord, der afslutter verset. For eksempel "Nu er den stakkels krage – død".
Teksten har ingen rim.

Brug 
Sangen bliver stadig sunget blandt børn, der bl.a. lærer den i børnehaver. Dens relativt enkle melodi og opbygning gør det let at lære den.

Sangen er desuden brugt af Lille Per i filmen Far til fire i byen fra 1956.

Referencer 

Børnesange
Hvidemose (Holstebro Kommune)

Hvidemose en lille bebyggelse i Nordvestjylland i det sydøstlige hjørne af Ejsing Sogn. Her var der tidligere et trinbræt på Viborg-Skive-Struer Jernbanen. Bebyggelsen ligger i Holstebro Kommune og hører til Region Midtjylland. 

Området omkring Hvidemose er tyndt befolket og præget af hedeplantager. 

Tidligere har her ligget et omfattende mosebrug hvor der blev gravet tørv i stor stil. Tørvebruget blev anlagt i 1893 af fabrikant K. Rolandsen. Han brugte de metoder som blev pioneret af Ritmester Rahbek i Sparkær, og nåede op på at producere 50.000 tørv pr. dag. Det gav transportproblemer som blev løst ved at Rolandsen betalte for vigespor og billetsalgssted ved banen. I 1895 afsendtes 20 godsvogne med tørv om dagen.

Rolandsen byggede ligeledes mange huse til sine arbejdere, samt oprettede en privatskole. Husene var dog ikke af særlig god kvalitet. En del er senere blevet opkøbt af kommunen og revet ned for at spare socialhjælp.

Kilder 

Lokaliteter i Holstebro Kommune
Bibliotekslederforeningen

Bibliotekschefforeningen (BCF), (tidligere: Bibliotekslederforeningen) blev stiftet 1980 er en forening der samler lederne af de kommunale folkebiblioteker.

Foreningen deltager i den biblioteksfaglige og ledelsesmæssige debat og er repræsenteret i en række udvalg i forskellige kommunale og biblioteksfaglige sammenhænge.

Eksterne henvisninger 
 Foreningens hjemmeside

Biblioteker i Danmark
Foreninger fra Danmark
Etableret i 1980
Georges Dumézil

Georges Dumézil (født 4. marts 1898 i Paris, død 11. oktober 1986 samme sted) var en fransk komparativ filolog, som er kendt for sin analyse af herredømme og magt i religion og samfund blandt de indoeuropæiske folk.

Han er en af de store bidragydere i udforskningen af myter, og specielt har hans udvikling af hypotesen om de tredelte, sociale klassers funktion blandt de indoeuropæiske kulturer (kelterne, grækerne, inderne og germanerne) stor betydning.

Dumézils indflydelse var stor i midten af 1930'erne. I 1935 forlod han sin stilling på universitetet i Uppsala og fik en stilling i Komparativ religion i indoeuropæiske folk på det prestigefyldte École pratique des hautes études. Han blev udnævnt til professor i 1949 og blev valgt til Académie française i 1978, takket være sin rolle som mentor for Claude Lévi-Strauss, hans kollega i myter. I 1984 fik han udnævnelsen Prix mondial Cino Del Duca.

Dumézil er kendt som mentor for en række yngre franske forskere. Det var ham, der sikrede, at Michel Foucault kunne undervise midlertidigt på Uppsala tidligt i sin karriere.
 
Dumézils sympati for fascismen har gjort ham til en kontroversiel forsker både i samtiden og eftertiden. I 1930'erne støttede Dumézil det fascistiske "Action française" og satte Benito Mussolini højt. Dumézils forhold til Benoist og Haudry var mangetydig, men blandt hans nærmeste kollegaer var Otto Höfler (som var tilknyttet Ahnenerbe), Jan de Vries (en nazistisk kollaboratør) og Stig Wikander (som havde en dunkel relation til nazisme).

Referencer 
 Stefan Arvidsson (2006) Aryan Idols, The Indo-European Mythology as Science and Ideology, University of Chicago Press, *
 Georges Dumézil: Mythe et époée I-III, 1995, 
 Georges Dumézil, (1969), De nordiske guder – grundtræk af den skandinaviske religion, på dansk ved Vagn Duekilde. Fremads Fokusbøger.
 Hans Jørgen Lundager Jensen og Jens Peter Schjødt (1994), Suveræniteten, kampen og frugtbarheden en bog om Georges Dumézil og den indoeuropæiske ideologi, Aarhus, Aarhus Universitetsforlag.
 Bruce Lincoln (2000), Theorizing Myth: Narrative, Ideology, and Scholarship, University of Chicago Press.

Eksterne henvisninger 

 Georges Dumézil In Memoriam (1898-1986) Full texts i DjVu format
 Overblik over Dumézils karriere (på fransk) 
 Academie Française biografi om Dumézil (på fransk)

Forfattere fra Frankrig
Filologer fra Frankrig
Religionsvidenskabsfolk
Militærfolk fra Frankrig
Riddere af Æreslegionen
CMU

CMU, akronymet har flere betydninger:

 Carnegie Mellon University – er et forskningsuniversitet i Pittsburgh, Pennsylvania, USA.
 Centrum för miljö- och utomhuspedagogik – afdeling ved den estiske-institution på Linköpings Universitet, Sverige.
 Communication Management Unit – en router i et fly.
BLF

BLF, akronymet har flere betydninger:

 Bibliotekslederforeningen – forening for ledere af folkebiblioteker.
 Byggevare Leverandør Foreningen – er en brancheorganisation for producenter og importører, der markedsfører og leverer produkter til både det professionelle byggeerhverv og det private marked.
 Biografiskt Lexikon för Finland - Finsk Leksikon
Louis Saha

Louis Laurent Saha (født 8. august 1978 i Paris, Frankrig) er en tidligere fransk professionel fodboldspiller. Han spillede senest for den italienske Seria A-klub Lazio.

Klubkarriere

Metz 
Louis Saha begyndte sin karriere med Metz i 1996, før han blev lånt ud til Newcastle United i 1999. Han scorede ét mål i 11 kampe, og han vendte derefter tilbage til Metz, hvor han nettede fem gange i 47 kampe over en toåeig periode.

Fulham 
Han skiftede til Fulham for ca. 22.5 millioner kr. i 2000. Gennem en periode på omkring fire år i klubben scorede han 63 mål i alt. I oprykningsperioden i 2000-01 scorede han 27 mål, og han hjalp dermed Fulham med at rykke op i Premier League. 

I sin første måned i den øverste liga fik Saha tildelt prisen Månedens Spiller i Premier League. Han scorede ni mål i 44 kampe i alle turneringer, som inkluderede to mål i kampe mod Manchester United og Chelsea. Han var mindre aktiv i 2002–03, da han kun scorede syv mål. I sin sidste sæson i Fulham, fik han scoret 15 mål i kun 22 kampe, før han forlod klubben i vintertransfervinduet..

Eksterne henvisninger 

 
 Information om Louis Saha karriere i Manchester United på StretfordEnd.co.uk 

Fodboldspillere fra Guadeloupe
Personer fra Paris
Fodboldspillere fra Frankrig
Fodboldspillere fra FC Metz
Fodboldspillere fra Newcastle United F.C.
Fodboldspillere fra Fulham F.C.
Fodboldspillere fra Manchester United F.C.
Fodboldspillere fra Everton F.C.
Fodboldspillere fra Tottenham Hotspur F.C.
Fodboldspillere fra Sunderland A.F.C.
Deltagere ved det europæiske mesterskab i fodbold 2004
Deltagere ved verdensmesterskabet i fodbold 2006
Ahmed Yassin

Ahmed Ismail Yassin (Arabisk: أحمد إسماعيل ياسين) (født 1. januar 1937, død 22. marts 2004). Var i 1987 medstifter og leder af det palæstinensiske sunni-muslimske parti Hamas.

Yassin var næsten blind og sad i kørestol siden en sportsulykke som 12-årig. Han blev slået ihjel ved et israelsk helikopterangreb i 2004, da han i sin kørestol blev kørt hjem fra morgenbønnen. I samme angreb blev begge Yassins livvagter samt ni forbipasserende dræbt.

Noter 

Politikere fra Hamas
Marwan Barghouti

Marwan Barghouti ( مروان البرغوثي født 6. juni 1959 i Palæstina (Vestbredden)) er leder af Fatah-bevægelsen. 

I dag afsoner han en livstidsdom i Israel og regnes for den mest prominente politiske fange i israelske fængsler.

Eksterne henvisninger 

Politikere fra Fatah
Gary Neville

Gary Alexander Neville (født 18. februar 1975 i Bury, Greater Manchester, England) er en engelsk tidligere fodboldspiller. Han er den højre back på det engelske landshold, der har spillet flest kampe, og var i en årrække Manchester Uniteds anfører. Neville startede og spillede i hele sin karriere på Old Trafford, der gør at han står på listen over de mænd der kun har spillet i en klub. Han fik sin landsholdsdebut i 1995 og var førstevalg til højre backen for klub og land i mere end ti år.

Han er bror til Premier League-fodboldspilleren og Everton-anføreren Phil Neville, som også var Manchester United-spiller (fra 1993 til 2005). Hans søster Tracey Neville spiller netbold for England, hans mor Jill er receptionist for Bury og hans far Neville Neville var engang cricketspiller for Lancashire.

Litteratur

Referencer

Eksterne henvisninger 

 
 Profil af Gary Neville  på MUFCInfo.com 
 Profil af Gary Neville på UnitedOnline.co.uk 
 Profil af Gary Neville på ManUtd.com 
 Profil af Gary Neville  på Carling.com 

Fodboldspillere fra England
Fodboldspillere fra Manchester United F.C.
Personer fra Bury (Greater Manchester)
Deltagere ved det europæiske mesterskab i fodbold 1996
Deltagere ved verdensmesterskabet i fodbold 1998
Deltagere ved det europæiske mesterskab i fodbold 2000
Deltagere ved det europæiske mesterskab i fodbold 2004
Deltagere ved verdensmesterskabet i fodbold 2006
Abdel Aziz al-Rantissi

Dr. Abdel Aziz al-Rantissi (født 23. oktober 1947, død 17. april 2004) var en palestinsk politiker og en af stifterne af den sunni-muslimske modstandsbevægelse Hamas. Han var uddannet læge og blev leder af Hamas i Gaza efter Sheikh Ahmed Yassins likvidering. Få uger efter blev også al-Rantissi dræbt under et israelsk luftangreb.

Politikere fra Hamas
Hjalmar Havelund

Hjalmar Havelund (19. oktober 1915 i Revninge – 21. februar 2007) var en dansk journalist og forfatter, der blandt andet var kendt for sine humoristiske bøger og foredrag. Han var født i Revninge på Fyn, og han var i mange år journalist på Berlingske Tidende.

Udvalgte titler 
 Fynsk lune: Hjalmars fynske hjørne. Stig Vendelkær, 1977.
 Min fynske landsby. Fisker & Schou, 1995.
 Fynske fortællere: Fra min skoletid (Bind 1]. Forlaget Fyn, 1998-2000.

Eksterne henvisninger 
 

Selvbiografer fra Danmark
Humorister fra Danmark
Journalister fra Danmark
Journalister ved Berlingske
Dansksprogede forfattere fra Danmark
Alan Smith (fodboldspiller, født 1980)

Alan Smith (født 28. oktober 1980 i Rothwell, England) er en engelsk professionel fodboldspiller, der spiller for Notts County. For det meste som angriber, men han har også været brugt af Newcastle United og Manchester United som central midtbanespiller.

Klubkarriere

Leeds United 
Smith blev født i Rothwell, Leeds, West Yorkshire, hvor han startede sin karriere i Leeds United, og han spillede sin første kamp for dem mod Liverpool, da han var 18 år. Han scorede desuden også i kampen. Han fortsatte med at være et ubestridt førstevalg, da holdet både blev en del af bådeindenlandske og europæiske fronter, de nåede helt til semifinalerne i Champions League 2000-01. Smith var en del af den formidable offensive linje, der inkluderede Michael Bridges og australieren Mark Viduka.

Eksterne henvisninger 

Fodboldspillere fra England
Fodboldspillere fra Leeds United F.C.
Fodboldspillere fra Manchester United F.C.
Fodboldspillere fra Newcastle United F.C.